CELEX: 32014R0483
Language: fi
Date: 2014-05-08 00:00:00
Title: Komission täytäntöönpanoasetus (EU) N:o 483/2014, annettu 8 päivänä toukokuuta 2014 , deltakoronaviruksen aiheuttamaan sikaeläinten ripuliin liittyvistä suojatoimenpiteistä kotieläiminä pidettävien sikaeläinten rehun tuotantoon tarkoitettujen sikaeläimistä saatavien sumutuskuivatun veren ja veriplasman tuontia unioniin koskevien eläinten terveysvaatimusten osalta  ETA:n kannalta merkityksellinen teksti

13.5.2014   
            
            
               FI
            
            
               Euroopan unionin virallinen lehti
            
            
               L 138/52
            
         KOMISSION TÄYTÄNTÖÖNPANOASETUS (EU) N:o 483/2014,
   annettu 8 päivänä toukokuuta 2014,
   deltakoronaviruksen aiheuttamaan sikaeläinten ripuliin liittyvistä suojatoimenpiteistä kotieläiminä pidettävien sikaeläinten rehun tuotantoon tarkoitettujen sikaeläimistä saatavien sumutuskuivatun veren ja veriplasman tuontia unioniin koskevien eläinten terveysvaatimusten osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (1) ja erityisesti sen 22 artiklan 3 kohdan,
   sekä katsoo seuraavaa:
   
               (1)
            
            
               Direktiivin 97/78/EY 22 artiklan 1 kohdassa säädetään, että jos kolmannen maan alueella ilmenee tai leviää tauti tai muu ilmiö tai olosuhde, joka voi aiheuttaa vakavan uhan eläinten terveydelle, tai jos muusta vakavasta eläinten terveyttä koskevasta syystä on perusteltua, komissio toteuttaa omasta aloitteestaan tai jäsenvaltion pyynnöstä viipymättä toimenpiteitä esimerkiksi vahvistamalla erityisiä edellytyksiä koko asianomaisesta kolmannesta maasta tai sen osasta tuleville tuotteille.
            
         
               (2)
            
            
               Euroopan parlamentin ja neuvoston asetuksessa (EY) N:o 1069/2009 (2) vahvistetaan ihmisten ja eläinten terveyttä koskevat säännöt eläimistä saataville sivutuotteille ja niistä johdetuille tuotteille tällaisten tuotteiden ihmisten ja eläinten terveydelle aiheuttamien riskien torjumiseksi ja minimoimiseksi sekä erityisesti elintarvikeketjun turvallisuuden suojelemiseksi. Siinä myös luokitellaan kyseiset tuotteet erityisluokkiin, jotka kuvastavat ihmisten tai eläinten terveydelle aiheutuvan riskin tasoa.
            
         
               (3)
            
            
               Asetuksen (EY) N:o 1069/2009 41 artiklan 3 kohdassa säädetään eläimistä saatavia sivutuotteita ja luokkaan 3 kuuluvasta aineksesta johdettuja tuotteita koskevat tuontivaatimukset.
            
         
               (4)
            
            
               Komission asetuksessa (EU) N:o 142/2011 (3) säädetään asetuksen (EY) N:o 1069/2009 täytäntöönpanosäännöt, kuten muiden kotieläiminä pidettävien eläinten kuin turkiseläinten rehuksi tarkoitettujen eläimistä saatavien sivutuotteiden ja niistä johdettujen tuotteiden kohtelua tai käsittelyä koskevat erityisvaatimukset.
            
         
               (5)
            
            
               Kotieläiminä pidettävien eläinten rehun tuotantoon tarkoitettujen verituotteiden, mukaan lukien sikaeläinten sumutuskuivattu veri ja veriplasma, on oltava tuotettu asetuksen (EU) N:o 142/2011 liitteessä X olevan II luvun 2 jakson mukaisesti. Mainitun jakson B kohtaan viitaten verituotteille on tehtävä jokin mainitun asetuksen liitteessä IV olevan III luvun mukaisista käsittelymenetelmistä 1–5 tai käsittelymenetelmä 7 taikka jokin muu menetelmä, jolla varmistetaan, että verituotteet täyttävät asetuksen (EU) N:o 142/2011 liitteessä X olevassa I luvussa vahvistetut johdettujen tuotteiden mikrobiologiset vaatimukset. Asetuksessa (EU) N:o 142/2011 ja erityisesti sen liitteessä XIV olevan I luvun 1 jakson taulukossa 1 olevan rivin 2 sarakkeessa 6 vahvistetaan myös, että muuksi kuin ihmisravinnoksi tarkoitettujen verituotteiden, joita voidaan käyttää rehuna ja jotka on tarkoitus lähettää unioniin tai kuljettaa sen kautta, mukana on oltava liitteessä XV olevan 4 luvun B kohdan mallin mukainen terveystodistus.
            
         
               (6)
            
            
               Deltakoronaviruksen aiheuttamaa sikaeläinten ripulia esiintyy Aasiassa ja Pohjois-Amerikassa. Virusta ei ole koskaan havaittu unionissa. Sikaeläinten sumutuskuivattu veri ja veriplasma ovat perinteisiä aineksia porsaiden rehussa. Epäasianmukainen lämpökäsittely tai lämpökäsittelyn jälkeen tapahtuva saastuminen voi johtaa viruksen leviämiseen tällaisten tuotteiden kautta.
            
         
               (7)
            
            
               Sen vuoksi on tarpeen tarkastella uudelleen kotieläiminä pidettävien sikaeläinten rehun tuotantoon tarkoitettujen sikaeläinten sumutuskuivatun veren ja veriplasman tuontivaatimuksia.
            
         
               (8)
            
            
               Tieteellisten havaintojen mukaan sikaeläinten koronavirukset inaktivoituvat sian ulosteissa, jos ne lämmitetään 71 °C:een ja pidetään kyseisessä lämpötilassa 10 minuutin ajan tai jos ne jätetään 20 °C:n huonelämpötilaan seitsemäksi päiväksi. Virus kuoli kahden viikon kuluessa kuivarehussa, jolle oli kokeellisesti aiheutettu tartunta ja joka oli varastoitu 24 °C:ssa. Kolmansissa maissa veren ja veriplasman sumutuskuivatuksessa yleisesti sovellettava lämpötila on 80 °C kaikkialla aineessa.
            
         
               (9)
            
            
               Näiden käytettävissä olevien tietojen perusteella näyttää olevan syytä vaatia, että sikaeläimistä saatavat sumutuskuivattu veri ja veriplasma, jotka on tuotu kolmansista maista ja jotka on tarkoitettu sikaeläinten rehuksi, on oltava käsitelty korkeassa lämpötilassa, minkä jälkeen niiden on oltava ollut varastoituina tietyn ajan huonelämpötilassa käsittelyn jälkeisen saastumisriskin ehkäisemiseksi.
            
         
               (10)
            
            
               Koska unionissa on tarpeen suojata eläinten terveyttä ja koska asianomaiset verituotteet aiheuttavat vakavan uhan, komission olisi hyväksyttävä väliaikaisia suojatoimenpiteitä. Näin ollen tällaisten tuotteiden mukana olisi niitä unioniin tuotaessa oltava tämän asetuksen liitteen mukainen terveystodistus.
            
         
               (11)
            
            
               Väliaikaisia suojatoimenpiteitä olisi sovellettava 12 kuukauden ajan seuraavasta päivästä sen jälkeen, kun tämä asetus on julkaistu. Niitä voidaan muuttaa uuteen tieteelliseen tietoon pohjautuvan riskinarvioinnin perusteella.
            
         
               (12)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Poiketen siitä, mitä asetuksen (EU) N:o 142/2011 liitteessä XIV olevan I luvun 1 jakson taulukossa 1 olevan rivin 2 sarakkeessa 6 ja liitteessä XV olevan 4 luvun B kohdassa säädetään, muuksi kuin ihmisravinnoksi tarkoitettujen verituotteiden, joita voidaan käyttää rehuaineksena ja jotka on tarkoitus lähettää unioniin tai kuljettaa unionin kautta, mukana on oltava tämän asetuksen liitteen mallin mukainen terveystodistus.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan lähetyksiin, joille on myönnetty todistus, seuraavasta päivästä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 31 päivään toukokuuta 2015.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 8 päivänä toukokuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EYVL L 24, 30.1.1998, s. 9.
   
      (2)  Euroopan parlamentin ja neuvoston asetus (EY) N:o 1069/2009, annettu 21 päivänä lokakuuta 2009, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta (EUVL L 300, 14.11.2009, s. 1).
   
      (3)  Komission asetus (EU) N:o 142/2011, annettu 25 päivänä helmikuuta 2011, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla (EUVL L 54, 26.2.2011, s. 1).
   
      LIITE
      Terveystodistus